  Туспуктэм: vk.com (Администрация Вавожского района) Наталия Сильвестрова Вавож ёросысь Какмож черкогуртысь школаез 2024-тӥ арын рос-прос тупатъяны кутскозы. Дышетсконниез «Модернизация школьных систем образования» федерал программа улсын выльдозы. Со сярысь ёрос администрацилэн пресс-службаез ивортӥз. 29-тӥ толшоре школае Удмуртиысь дышетонъя но тодосъя министр Светлана Болотникова но министерствоысь ӧнерчиос вуылӥзы. Пумиськонын тупатъян ужъёсты ортчытыны вожвылъяськонэз радъян, школалэсь пуштроссэ тырмытон, дышетсконниез азинтонъя учкет пумысен кенешон мынӥз. Школаын ужъёсты нуонэз эскеронъя штаб кылдытӥзы, отчы дышетӥсьёс, дышетскисьёс, анай-атайёс но депутатъёс пыризы. Озьы ик пумиськонын школа нюлэсвылэтлэсь (лесничество) ужзэ улӟытон, тазалыксыя сюбегатэм луонлыкъёсын пиналъёс понна ӵектосэз быдэстон, ватсаса дышетонэз азинтон сярысь вераськизы. Тупатъян ужъёсты 2025-тӥ арын толсурлы йылпумъяны чаклало. Со дырлы 1-4 классъёсын дышетскисьёсты черкогуртысь «Тополёк» нылпи садэ но лулчеберет юртысь искусствоосъя школае выжтозы. 5-9 классъёсын дышетскисьёс Нюрдор-Котья черкогуртысь школаын тодон-валан люкалозы. Пиналъёсты автобусъёсын кык рейсэн котькуд нунал ӵукна но нуназе бере нуллозы. Какмож школаез рос-прос тупатъян понна 125,9 миллион манет висъямын. Тодэ вайытом, 2024-тӥ арын оглом тямыс школаез выльдозы. Ватсалом, туэ федерал программая Ижкарысь 63 номеро, Можгаысь 10 но 3 номеро, Эграысь 2 номеро, Яр ёросысь школаосты  Глазкарысь 8 номеро гимназиез программа улсын выльдэм бере усьтӥзы. Тегъёс: школаос тупатъянужъёс Вавож Удмуртия  